**Hajdúszoboszló Város Önkormányzata Képviselő-testületének**

**34/2020. (XII. 17.) önkormányzati rendelete**

**a kötelező maszkviselésre kijelölt közterületekről és nyilvános területekről**

Hajdúszoboszló Város Önkormányzatának Képviselő-testülete feladat- és hatáskörében eljárva, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése, a veszélyhelyzet kihirdetéséről szóló 478/2020. (XI. 03) Kormányrendelet, valamint a veszélyhelyzet idején alkalmazandó védelmi intézkedések második üteméről szóló 484/2020. (XI. 10.) Kormányrendelet 27. §-ában kapott felhatalmazás alapján Hajdúszoboszló Város Önkormányzatának Polgármestere a következőket rendeli el:

**1. §**

Hajdúszoboszló Város belterületén az alábbi közterületeken, illetve nyilvános területeken az orrot és a szájat folyamatosan elfedő maszkot (orvosi maszk, munkavédelmi maszk, illetve textil vagy más anyagból készült maszk) köteles viselni mindenki

1. a bölcsőde, a köznevelési intézmények, a játszóterek, a kutyafuttató, az egészségügyi intézmények, a szociális intézmények, a közigazgatási szervek, a piacok területén,
2. az a) pontban felsoroltak bejáratai előtt-, továbbá a közszolgáltatók, az üzletek, a pénzintézetek, a posták, a gyógyszertárak, a lottózók, a nemzeti dohányboltok bejáratai előtt a várakozás céljára használt területen, a várakozás időtartama alatt,
3. minden közterületen, vagy nyilvános területen 2 főt elérő vagy azt meghaladó, nem közös háztartásban élő személyek közötti társas érintkezés esetén.

**2. §**

Ez a rendelet 2020. december 17-én 17:00 órakor lép hatályba és 2021. január 11-én 00:00 órakor hatályát veszti.